Σεβαστοί πατέρες,

Αξιότιμοι εκπρόσωποι των εκκλησιαστικών και πολιτικών αρχών του τόπου μας ,

Κυρίες και Κύριοι ,

Αγαπητά μας παιδιά,

 Με πολλή χαρά αποδέχτηκα την ευγενική πρόσκληση του προέδρου της Ιστορικής Λαογραφικής Εταιρείας Νομού Λασιθίου, κ. Ιωάννη Σταμέλου, να συμμετέχω σε αυτή την όμορφη εκδήλωση – αφιέρωμα στο πρόσφατο ποιητικό έργο του Πρωτοπρεσβύτερου Ευάγγελου Παχυγιαννάκη, και πραγματικά τον ευχαριστώ για αυτήν την τιμή. Δεν σας κρύβω πως από την πρώτη στιγμή ένιωσα τη δυσκολία του εγχειρήματος, μιας και το ένα ποίημα είναι καλύτερο από το άλλο. Δεν θα μπορούσε να ήταν αλλιώς βέβαια όταν ο δημιουργός τους είναι μια τόσο χαρισματική, πολυσχιδής προσωπικότητα. Ποιητής, συγγραφέας, ζωγράφος, αγιογράφος, υμνογράφος, μουσικός, ρήτορας, δάσκαλος, και πάνω από όλα ένας σεμνός υπηρέτης της εκκλησίας μας από πολλά μετερίζια.

 Πρέπει όμως να είμαι περισσότερο ειλικρινής μαζί σας. Η όποια συστολή, η όποια ελαχιστότητα νιώθω απέναντι σε αυτήν την ξεχωριστή μορφή ανθρώπου και στα όμορφα έργα του, εδράζεται και σε κάτι πιο προσωπικό. Εδράζεται στο σεβασμό και στην αγάπη που νιώθει ένα παιδί απέναντι στον στοργικό πνευματικό του πατέρα ο οποίος σαν φάρος το καθοδηγεί με υπομονή και διάκριση περισσή πολλά χρόνια τώρα. Αυτό το μεγάλο παιδί, γεμάτο ευγνωμοσύνη, βρίσκεται μπροστά σας τώρα και προσπαθεί να σας πει δυο λόγια από καρδιάς για τα **365+1 Χαϊκού**, για **Της Πόλης μου τα ποιητικά ανθιβόλια** αλλά και για το **Από το χωριό μου και την πόλη μου με αγάπη**.

 Όπως ο ίδιος ο ποιητής, λοιπόν, μας υπενθυμίζει, *στην πατρίδα μας, την Κρήτη και στην Ελλάδα γενικότερα ο λαός πάντα εύρισκε τρόπο να εκφράζεται με όλες τις μορφές ποίησης σε όλες τις δυνατές στιγμές της ζωής του. Έτσι με λόγο απλό, λιτό, μα και βαθύ συγχρόνως* μας προσφέρει τους πνευματικούς του ανθούς να τους έχουμε σαν μια γερή αρματωσιά *στους σημερινούς δύσκολους καιρούς που η θρυμματισμένη σκέψη μας αναζητά μια χαραμάδα για ν΄αναπνεύσει: <<Μιλώ ήρεμα, με χρώματα και ήχους, τι ευτυχία!>>.* Πολλοί στίχοι, πολλές σκέψεις και θέματα τον απασχολούν και στα τρία προαναφερθέντα βιβλία του.

 Έτσι μας μιλά **για την πορεία του** στα Χαϊκού :

<<*Καθημερινές,*

*ζηλευτές Πρωτοχρονιές*

*η πορεία μου!*>>

αλλά και στα Ποιητικά Ανθιβόλια :

<<- *Γλυκό Ψωμί.*

*Αμαρτωλά έργα*

*- Γλυκιά μετάνοια .*

*Το περπάτημά μου στον χρόνο.>>*

Γ**ράφει και φυτεύει σπόρους** :

<<Ό, τι κι αν γράφω,

σπόρους σκορπώ στον δρόμο,

για τα σπουργίτια.>>

<<Ρίζες σιωπής,

στο πηγάδι των άστρων

κρυφές, φυτεύω.>>

<< Ούτε στους δρόμους

δεν έπαψα να φυτεύω

τριαντάφυλλα.>>

Σπόρους **Ελπίδας:**

 << Δάκρυα βροχής

 κελαδήματα πουλιών,

 να η ελπίδα!>>

Σπόρους για τ**ον πόνο και το ψυχικό σθένος που συμπορεύονται με την αγάπη:**

Ψάξε τον πόνο μου

εκεί είναι κρυμμένη

 η δύναμή μου.

- υπέρτατη αναμέτρηση

<< Ακόμη ορθός,

 σαν αλεξικέραυνο,

στην καταιγίδα!>>

<<Αγάπη είναι

το ακροτελεύτιο

 Σημάδι του πόνου.

 Χωρίς να πονέσεις

 δεν μπορείς ποτέ

 ν΄αγαπήσεις αληθινά.>>

**Την Δύναμή του, όπως κάθε ενσυνείδητος Χριστιανός, αντλεί από τον Σταυρό του Θεανθρώπου, από το Λόγο του Θεού:**

<< Ρίζα του Σταυρού

αγάπης ταπείνωση,

στέφανος δόξης.>>

<< Η δύναμή μου

ο Λόγος Σου : <<του πατείν

 επάνω όφεων...>>

 **Aπό τους λεμονανθούς του Επιταφίου και από τη Θεία Χάρη:**

<<Όταν

σε χτυπήσει ο Βοριάς

μην τρομάξεις,

θυμήσου

τους λεμονανθούς,

που σου έδωσα στον Επιτάφιο.

Η καταιγίδα

έχει κιόλας περάσει.

...Όταν

όλα βυθίζονται στο σκοτάδι

τότε ανάβουν οι αισιοδοξίες μου

Λίγο ακόμη

και θα γίνουμε άνθρωποι!

 *όπου επλεόνασεν η αμαρτία*

 *υπερεπερίσσευσεν η Χάρις*.>>

**Η δύναμη του, η Ευχή:**

<<Πάντα η Ευχή :

 Ως οίδας και ως θέλεις

 ελέησόν με!

Η προσευχή μου

καλή απολογίαν,

 δός μοι, Κύριε.>>

**Η δυναμή του, η Ανάσταση**:

<< Εχθρών ασπασμός,

πταισμάτων συγχώρεση.

Ω Ανάσταση!>>

 <<Θανάτου Θρήνος,

 Κενός του Άδη χώρος.

 Η Ανάσταση!>>

 <<Καθαρές καρδιές,

δίχως φόβο και πάθος.

 Ω Ανάσταση!>>

**Μεσίτρια, συνομιλήτρια και καταφύγιό του, η Παναγία:**

<<Όταν μιλάω

με την Παναγία

δεν κάνω κήρυγμα.

Απλώς

παρθενικά όνειρα

συνταιριάζω.

Και προσκομίζω πνοές εράσμιες,

ξορκίζοντας τους σαρκικούς έρωτες…

Στο πρόσωπο της Παναγίας

σπουδάζεται η Αγιότητα,

σπουδάζεται η σωφροσύνη,

τεχνουργείται

η αγιοπνευματική μας συγκομιδή,

η απλότητα και καθαρότητα

της υπάρξεως μας,

η ομορφιά της αγγελικής ζωής.

…… Το μικρό στόμα της Παναγιάς

και τα μεγάλα αυτιά των Αγίων

μου τα ερμηνεύουν όλα…>>

<<Στέκομαι

μπροστά στο εικόνισμα

και ρωτάω ευλαβικά:

-Με τί να σε στολίσω,

Παναγία μου;

τα λουλούδια μας

δεν έχουν πια άρωμα

ούτε γύρη για μέλι,

είναι πλαστικά.

- Προσευχήσου μόνο

μην πλαστικοποιηθούν

και οι άνθρωποι

Μου απάντησε!>>

**Η Βρεφοτρόφος:**

<<Όταν αποθαρρύνομαι

από τους ανθρώπους,

που στέκουν βουβοί σαν αγάλματα γύρω μου,

έρχομαι κοντά σου,

Παναγία μου Βρεφοτρόφε….>>

**Και η Ζωοδόχος Πηγή της Χρυσοπηγής, στα Χανιά:**

<<Θεοφύτευτος,

Κήπος Χαρίτων, τερπνός,

η Χρυσοπηγή.>>

 <<Ανάσα ψυχής,

 Τόπος αναψύξεως

 η Χρυσοπηγή.>>

<<Μέλι εκ Πέτρας,

Θεότευκτος κυψέλη ,

η Χρυσοπηγή.>>

**Με ταπεινότητα ζητά Έλεος από τον Κύριο Του Ελέους:**

<< Ελέησον με

να προλάβω, Κύριε

να πω: σώσον με! >>

<< Δέξαι με, ένα

άχυρο στη Φάτνη Σου,

να με ζεστάνεις!>>

**Πιστεύει με ζέση και δεν αρνείται το Θεό γιατί:**

<<Χωρίς τον Θεό, <<Άρνηση Θεού <<Μίλησα στ΄άστρα

κουρνιαχτός από στάχτες, χαλασμένο ρολόι, για τη δική Σου δόξα

θανή ελπίδων.>> άδειος ουρανός.>> και με φίλησαν!>>

Πώς να τον αρνηθεί λοιπόν;

**Συν Θεώ μας συστήνει την πόλη του πού ΄χει προστάτη τον Άι – Νικόλα τον ψαρά, και σήμα κατατεθέν την λίμνη της. Πιο συγκεκριμένα <<Στης Πόλης μου τα Ποιητικά Ανθιβόλια >> διαβάζουμε:**

<<Μέσα στα βάθη της καρδιάς

έχω μια αγάπη μπιστικιά

είναι η πόλη που μοσχοβολά

από το μύρο τ΄Άι – Νικόλα του ψαρά!

 ...Του αγιοθαλασσίτη , του καρδιοκαραβοκύρη…

Με ρώτησες το όνομα της πόλης μου

και είπα \* δεν το θυμούμαι.

Όχι πως δεν γνωρίζω την ιστορία της .

Αλλά τώρα ,

που την ξαναγράφομε,

κάπου έχουν ξεθωριάσει

τα χρώματα

από τα φωτοστέφανα

των τοιχογραφιών

του ομωνύμου Αγίου.

..

Λίμνη

της μικρής μου πολιτείας

μου είσαι τόσο οικεία,

όσο το ταξίδεμα μιας βαρκούλας

στον ωκεανό της Άνοιξης,

Μέσα μου

ένας κόσμος σιωπηλός

και έξω ένας ασύνταχτος

πολυθόρυβος άλλος…..>>

**Ενώ στο γεμάτο συναισθήματα βιβλίο του <<Από το Χωριό και την Πόλη μου με αγάπη>> μας εξομολογείται την ξεχωριστή του αγάπη για το πατρικό του χωριό , το Βραχάσι:**

<<Νιώθω περήφανος αετός, Βραχάσι μου, για σένα

ποτέ δε σ΄απαρνήθηκα κι΄ας βρίσκομαι στα ξένα…

Όνειρα πρώτα και στερνά σ΄αυτή τη νέα πλάση

μέσα μου θα ΄στε ζωντανά με ρίζες στο Βραχάσι.>>

**Στο ίδιο βιβλίο μας εμπιστεύεται και τα ρήματα της διακονίας του:**

<<Στη Θ.Λειτουργία Στην Εξομολόγηση Στην καθ΄ημέραν ζωήν

 Ικετεύω. Κανένα δεν καλώ. Αγαπώ.

 Αναφέρω. Κανένα δεν κρατώ. Πονώ.

 Παρακαλώ. Κανένα δεν διώχνω. Αγωνίζομαι.

 Μεγαλύνω. Κατανοώ. Συγχωρώ. >>

**Τέλος, στο ίδιο Βιβλίο μοιράζεται μαζί μας την αγάπη του για την κόρη του, την Έφη:**

<<ΣΤΗΝ ΕΥΠΡΑΞΙΑ (ΕΦΗ)

Κύριε,

με την ελπίδα Σου κοίταξα

την ελπίδα του κόσμου, έτσι απαλά,

καθώς τη νανούριζε

ο διπλοφτέρουγος Άγγελος στη σκιά του .

Λεπτό σαν χνούδι πρωινής δροσιάς,

στα φύλλα φλογανθόκαρπης ροδιάς,

το κοριτσάκι μου!

Χεράκια ολάσπρα, καθαρά,

που παγωνιά δεν νιώθουν,

μες στα ολόασπρα σεντονάκια τους.

…….κάμε την , Κύριε , να ψέλνει αδιάκοπα

τη ζωή, τη ζωή της παρουσίας Σου.

Και όταν αργότερα δυο πέλματα

αβρά και ροδαλά θ΄αρχίσουν

το περπάτημα μέσα στους δρόμους,

κράτα τα Κύριε, γερά να μη λυγίσουν .

Μην τύχει και γλιστρήσουν

και λερωθούν,

Μην τύχει και κρυφτούν από φόβο,

μα πάντα να βαδίζουν σταθερά

τον δρόμο της Αγάπης Σου!….

 *Νέα Μουδανιά.* >>

**Την αγάπη του για την κόρη του, την Κατερίνα :**

<<Στην Κατερίνα

Κύριε ,

Για τα γαλάζια μάτια της κόρης μου,

που καθρεφτίζουν

το βελουδένιο ατσάλι τ΄ουρανού ,

τις μέρες του άσπρου Γενάρη,

παρακαλώ ΣΕ ….

Δυο μάτια, δυο γαλάζιες ελπίδες !

Παραμυθένιες λεζάντες,

που ξεδιπλώθηκαν αριά – αριά

απ΄το σεντούκι τ΄ονείρου.

...Σ΄αυτά τα μάτια, Κύριε,

Σε παρακαλώ…

Κάμε τα, Κύριε, να μην δακρύσουν .

Κι αν κάποτε δακρύσουν,

κάμε το δάκρυ τους ροδόσταμο

παρηγοριάς κι ελπίδας.

Αστέρια δίδυμα,

σε ειρηνοφόρους γαλαξίες,

να σεργιανούν αμόλευτα

με όλων των ανθρώπων τα παιδιά,

μακριά απ΄τις κακίες του κόσμου!

Τα κοιτάω και μονολογώ:

Κοιμήσου ήρεμα ,κοριτσάκι μου

με τις γλαυκές ελπίδες του ονείρου…

…… τα γαλάζια μάτια της κόρης μου

είναι τα μάτια της παρουσίας Σου

στον ουρανό της καρδιάς μου!

 *Νέα Μουδανιά* >>

**Την αγάπη του για την πολυαγαπημένη του πρεσβυτέρα, Μαρία, της οποίας η θανή τον σημάδεψε:**

<< ΟΥΡΑΝΟΔΡΟΜΕΣ ΚΑΤΑΔΥΣΕΙΣ

*Στη Θανή σου , Πρεσβυτέρα Μαρία*

Πόσο παράξενη είναι σήμερα η θάλασσα!

Μου φέρνει τόσο ζωντανή την παρουσία σου .

Ποτέ δεν χαρήκαμε να πλατσουρίζουμε πάνω

στα νωχελικά ή τρικυμισμένα κύματά της .

Πάντα στο βυθό η αγάπη μας ακουμπούσε

και μας έφτανε να χαϊδεύομε το φρύδι

των κυμάτων , που μας έδινε γενναιόδωρα

η σιωπή των βυθών. Εκεί συνθέταμε

τα δικά μας τραγούδια.

Με δική μας μουσική και μ ΄αποχρώσεις

του λευκού και του μπλάβου στη μαγεία

των χρωμάτων του πελαγίσιου δρόμου μας.

Τώρα εσύ περιμένεις

μ΄ ένα κόκκινο τριαντάφυλλο στο χέρι

ν΄ αθλοθετήσεις τον θαλασσοπόρο,

που συνεχίζει να χαϊδεύει τον αφρό

των κυμάτων με το δικό σου το χέρι.

Μην αδημονείς,

του αρκούν τα χρυσοπράσινα

σχήματα της αμπέλου στο πετραχήλι,

που του κέντησες, με ψηφίδες

θεόμορφης ωραιότητος.

Είναι μ΄αυτές, που κάνει ουρανοδρόμες καταδύσεις

εκεί, στης φωτεινής νεφέλης την άβυσσο!

 *(Καλοκαίρι , 2022, μοναχός , στο Σίσι). >>*

**Κυρίες και Κύριοι, συγκινημένη ολοκληρώνω σιγά σιγά την ομιλία μου με ένα ποίημα του πρωτοπρεσβύτερου Ευάγγελου Παχυγιαννάκη, το οποίο θαρρώ πως θα μπορούσε να περιγράφει τον δικό μου πολυαγαπημένο πνευματικό πατέρα, τον Παπά Βαγγέλη. Τον παρουσιάζει όπως έχω την ευλογία να τον γνωρίζω εγώ και η οικογένειά μου.**

<<Το μικρό μου

Εξομολογητήριο

κυνηγετικό περίπτερο

στην αγκαλιά

του χιονισμένου δάσους .

Γι΄αυτούς που δεν τολμούν

να εξαγορευτούν δημόσια

τις αμαρτίες τους..

 ……

Μ΄αρέσει

να συντροφεύω

την μοναξιά των άλλων,

όταν ταξινομούν

στα κρόσια του πετραχηλιού μου

τις αταξίες τους,

Εκεί δε με ζυγώνουν λογισμοί,

παρά μονάχα

οι μορφές των Αγίων,

που λιτανεύουν

ζωντανά εικονίσματα.

Γύρω χιλιάδες πρόσφυγες

και μετανάστες,

απεγνωσμένοι

κι εγώ

καλύβι από ελπίδες τους στεριώνω.

Ύστερα,

τους ρίχνω στο πέλαγος

μέσα σε μια βάρκα

αυτή που ονόμασε

ο πιστός ψαράς: << Έχει ο Θεός>>.

 Ναι, τον αναγνωρίζω στα παραπάνω λόγια ...εγώ και τόσα άλλα πνευματικά του παιδιά που με αγάπη μας συντροφεύει στο δικό μας πέρασμα σε αυτή τη Γη. Όπως τον αναγνωρίζω και στα παρακάτω..

<<Κύριε ,

δε θα με κρίνουν

οι ευσεβείς

της Ενορίας μου,

ούτε τα παιδιά του Κατηχητικού.>>

Πιο δύσκολοι είναι οι δικοί του κριτές:

<<Θα με δικάσουν

οι κρυφές πόρνες

του λιμανιού

και οι αλήτες

του πευκόφυτου πάρκου.

Στους πονεμένους,

και άστεγους,

με το τελευταίο δάκρυ τους

να λαμπυρίζει,

κρυσταλλωμμένο

στα ματσοτσίνορα ,

χρεωστικά πληρώνω

κάθε βράδυ το ενοίκιο.>>

Παπά Βαγγέλη , με ένα από καρδιάς ΕΥΧΑΡΙΣΤΩ για όσα γενναιόδωρα προσφέρετε σε εμένα και την οικογένειά μου, αλλά και με μια ΕΥΧΗ στον Επουράνιο Πατέρα όλων μας να σας κρατάει γερό γιατί σας έχουμε στήριγμα και Θάρρος στους σημερινούς χαλεπούς καιρούς, έτσι θα πω το <<Δι ΄Ευχών >> της δικής μου ομιλίας για το όμορφο ποιητικό σας έργο! Γιατί, όπως σεις ο ίδιος γράφετε στα *Ποιητικά* σας *Ανθιβόλια*:

<<...Ο κόσμος είναι ωραίος,

όταν τον αγγίζεις

μ΄αξιοπρέπεια,

όταν τον βλέπεις με καθαρό μάτι,

όταν τον πλησιάζεις

με συγκατάβαση παραμυθητική.>>

Σας ευχαριστώ πολύ όλους για την προσοχή σας!